khistorydata/jeongjo-sjw-relations huggingface dataset:
정조 8년 · 목
敎曰。昨因辭疏之批。略布予意。竊念卿等。卽日出肅。共做國事。賓對日次隔夜。尙今無簉朝之奇。虛佇之餘。爲卿等介介也。以予所知。卿等元無難進之情勢。而卿等有甚所執。堅讓不出。予雖欲敦迫於卿等。無辭可以譬解。卿等須諒之。在具瞻之地。庶僚去就之逕庭者。尙可飭責之糾正之。不料卿等。乃反苟覓不當引之義。要作拖長時日之資。是豈所望於卿等者。卿等勿復控辭。待漏赴公。仍參明日賓筵事。偕來宰臣。更爲傳諭于領左相。期於偕入。
정조 8년 · 강
命興陽監牧官白成一。自相換日計仕。
정조 8년 · 목
敎曰。興陽監牧官徐理修。南陽監牧官白成一相換。又敎曰。今番議藥。白文昌多有效勞。監牧官白成一。善地旣令相換。自相換日計仕事。分付該寺。
정조 8년 · 강
命檢校直閣徐龍輔鄭東浚。今姑減下。
정조 8년 · 강
汰禁府都事吳徹常。重推判義禁鄭一祥。
정조 8년 · 목
義禁府啓言。代射罪人全之元。依受敎充軍。請出付兵曹擧行。允之。敎以。昨有今日內勘放之命。且於再昨。以本府擧行遲滯。至有都事汰去之擧。而此草記。經宿來呈。寧有如許紀網。當該入直都事汰去。判義禁從重推考。
정조 8년 · 강
命明日殿講處所。以宣政殿爲之。十八日專經武臣殿講爲之。
정조 8년 · 목
幷因政院啓稟也。
정조 8년 · 강
命賀表頭辭。改撰下送。
정조 8년 · 목
敎曰。今因承宣言聞之。進賀正使。以賀表頭辭。與本文字句。有相同處。有所書報云。故取見其頭辭。天地悠久。大德必得。俱在本文。此頭辭。況非彼中所頒。卽我國撰出者。然則誠有疊用之嫌。此是表文。則事體與咨文有異。頭辭雖欲改撰。其將更行拜表乎。事之疏忽。莫此爲甚。大提學吳載純。爲先越俸五等。當該製述官。爲先汰去。令該府拿問處之。頭辭改撰固好。而表文旣有御諱。使臣所齎去者。關係專係表文。則今此更撰之本。付之禁軍下送。非可論也。亦豈爲此。更出使臣乎。卽令廟堂。議于大臣草記。毋或一刻遲滯。表文頭辭。爲先改撰啓下事分付。又敎曰。表文頭辭。每於黑草査對後啓下之。故混入於他文書中。易忽照檢。此後承文院文書。無論表奏及頭辭。前例應用本外。若有新撰者。黑草査對前前。期先爲入啓。啓下始行。黑草査對。又爲入啓。啓下後正書事。定式施行。因謝恩正使李徽之咨文改書事狀啓。敎以。賴卿詳審。表文頭辭。纔已改撰。續見此狀。亦有意見。依此施行事回諭。自卿發行。寒事斗劇。念卿征役之勞。何嘗一日忘于懷。卿須體予至意。行李珍重。努力自護事。一體回諭。
정조 8년 · 목
予曰。俄令備堂。問議大臣。而何時下敎。尙不草記。事極駭然。備堂與備郞。問名知入。假注書李敬五出問。以沈頤之權正遇仰達。予曰。賀表頭辭。斯速製入事分付。承文提調來待本院與否知入。敬五出問還奏曰。吳載純待令矣。
정조 8년 · 강
左議政洪樂性再箚辭職。賜批。
정조 8년 · 목
批以。昨夜敦諭。攄盡予衷曲。謂卿幡然不負予跂佇之望。庸是未明求衣。臨筵而待之。際見箚本。巽讓逾摯。此何擧也。此何擧也。噫以卿同休戚之義。藉令有些難進之情勢。予所期望於卿者。若是深切。則卿之簉朝。竊庶幾不俟終日。況卿三入中書。便成宿趼。無一分可引之端。而以箚以疏。尙不承膺。寔由予誠淺。慚恧何喩。卿須念君臣之大義。勿復控辭。卽起視事。庸副予側席之想。仍命偕來宰臣傳諭。期於偕入。
정조 8년 · 강
領議政徐命善再箚辭職。賜批。
정조 8년 · 목
批以。才於左揆箚批。敷示予如渴之意。際此卿疏踵至。多少說話。依舊是控引。如卿地處。尙忍爲是。民事之積滯。支勅之膠汩。猶屬第二件事。最是慨咄者。卿不念匪躬之義。反欲奉身而退。使予獨勞於上。日不暇及。不審卿之此擧。當乎否乎。以卿平日體國之誠。承此批倘不卽日肅命。予將以何顏更致敦迫之語。恃之也重。責之亦備。幸冀卿之恕諒也。急於勉出。不暇長語。玆遣正卿。略宣數行。安心勿辭。隨卽簉朝。仍命遣正卿傳諭。
정조 8년 · 강
以李時秀爲吏曹參議。前望也。
정조 8년 · 강
有政。吏曹參議李時秀。兵曹判書李在簡進。
정조 8년 · 목
政院。以吏曹參議李時秀違牌捧傳旨。敎以。違牌。此何道理。此傳旨勿施。更爲牌招。○敎曰。昨聞館伴言。兼帶京兆之任。反有妨於都監事務云。判尹徐有隣許遞。今日政。以在京無故人差出。待下批仍卽牌招察任。又敎曰。宣傳官金爀遷轉代。任聖尹汰去代。皆令今日政差出。○以李聖圭爲大司憲。洪樂淵爲正言。權裕爲副校理。金履素爲判尹。具㢞爲同知。李秉濟爲宣傳官。初仕也。
정조 8년 · 강
判尹金履素。以領議政徐命善附奏啓。
정조 8년 · 목
書啓以爲。臣奉聖敎。馳往傳諭于領議政徐命善處。則以爲。祗緣情踪危蹙。不敢爲放倒之計。而每伏聞宵旰憂勤。丙寢靡安。則雖在家食之日。恒切焦迫之忱。方欲拚棄廉防。祗肅恩命云矣。
정조 8년 · 강
副司直金頤柱。以左議政洪樂性附奏啓。
정조 8년 · 목
書啓以爲。臣奉聖批。傳諭于左議政洪樂性處。則以爲。情益窮而勢益蹙。伏地涕泣。罔知所達云矣。臣旣承偕入之命。姑爲仍留。敎以。自見卿前後章箚辭語。予誠迷昧。莫曉所執之何居。更又百爾思之。始覺一段事件。苟使予料非妄。亦安用索言。今日朝廷鼎席。將無備員之時。以予固陋。於何諮諏。予雖欲蔓辭敦勉。無望有槪於卿心。玆將責躬數語。更此布及。卿須諒之諒之事。更爲傳諭。又書啓以爲。臣奉聖諭。更爲傳諭于左議政洪樂性處。則以爲。聖敎辭意。萬萬截嚴。有非臣子所敢承聞。走伏金吾。恭俟鈇鉞之誅云。今方待命於金吾門外。臣旣承偕入之命。仍爲隨來。
정조 8년 · 강
命左議政洪樂性勿待命。
정조 8년 · 목
政院。以樂性走伏金吾啓。敎以。俄下批答。槪道事理則然。卿又因此胥命。豈非過中之擧乎。夜漏才撤。寒威陡緊。卿於調疴之中。不瑕有損節。安心勿待命。卽爲還第。以副予至意事。遣史官傳諭。
정조 8년 · 강
命宣傳官射講。明日殿講後親臨。
정조 8년 · 목
因宣傳官廳九月朔射會單子。敎以。九月雖曰連値公故。亦多休息日。則去月初次。今始爲之。申飭之下。該廳擧行。萬萬駭然。行首宣傳官。似當嚴棍懲勵。而自今日。限今年射講畢試。罰直本廳。至於申暹之五矢居末。前所未聞。其餘洪龍運田義顯等之矢數。亦可謂無形。更觀來頭。親臨射講時處分。十一月射講。皆令來月旬前畢試。而此行首監試講射。幷勿施。自明日逐日或間日設行。期於限內畢試。如是下敎之後。更有不勤之事。無論行首副行首。當重繩。以此意令訓將。招致宣傳官。嚴飭分付。近因多事。久未爲之。宣傳官講射。明日殿講後當親臨。以此分付。又因九月朔試講單子。敎以。此講。亦爲勿施。射則自五月初次勿施。入直人。亦毋得懸頉。將臣試講日外。處所皆令司僕或中日廳設行。今番則行首以下監試之人。監試後。亦爲應射。自今日卽爲擧行。
정조 8년 · 강
命贈判書崔晛賜諡。議大臣稟處。
정조 8년 · 목
禮曹啓言。贈判書崔晛賜諡。係是恩典。不敢擅便。請上裁。敎以。議大臣稟處。
정조 8년 · 강
命洪忠道上番軍巡點。依昨年例。以營將代行。
정조 8년 · 강
命勅使回還間。備郞。晝則全數待令。夜則分半入直。
정조 8년 · 목
敎曰。自今爲始。勅使云云狀啓入來後。回還間。備郞。晝則全數待令。夜則分半入直事。備局知悉。
정조 8년 · 강
命有司堂上沈頤之。處分前。留待本司。
정조 8년 · 목
敎曰。予亦不已疲乎。當初表文之失於照檢。旣因査對不成體格。今因改撰事。有草記之命。而申後下敎。所謂備郞。尙不傳命。今已侵夜。無一字覆啓。近來事。雖曰事事叢脞。名以回啓。焉有自上替行之理乎。當該備郞。已令棍汰。當該有司堂上處。其遲滯委折。令政院嚴査問啓。今日國網。雖曰掃地。又將因一回啓事。失睡酬應乎。政院若又遲滯。該承旨當嚴處。以此知悉。○政院啓言。問于有司堂上沈頣之處。則以爲。表文頭辭改撰事。臣於日暮時。伏承就議大臣草記之命。馳詣領左相家。問議後。出草淨寫之際。自爾遲滯。莫非臣鈍劣之致云矣。敎以。新叨未幾。便已怠慢。致煩多少酬應。似此有司。任其所自爲。則自上必皆下行有司之事。此槪姑未喫緊喫苦之故。每犯此等罪科。罷削適副所欲。處分前。姑令留待本司之意分付。
정조 8년 · 강
命改撰表文。以訓鍊正罔夜下送。
정조 8년 · 목
備邊司啓言。頭辭改撰表文齎去事。就議于領議政徐命善。左議政洪樂性處。則皆以爲。表文事體。尤異於咨文。方當改撰頭辭。追付使行之時。所當就槐院提擧或承宣中。差出一使臣。使之罔夜陪往。而但於此或不無不嫺馳馹。反致遲滯之慮。在前有時急奏聞之擧。則堂下武臣訓鍊正備邊郞三曹郞官中。差下齎奏官。齎奉奏文。馳往北京矣。今若倣此例。極擇差下齎奏官。齎奉表文。馳往傳授於使臣所到處。恐合事宜云矣。敎以。然則以新除訓鍊正。郞爲肅拜。仍令罔夜騎撥下送。若或遲滯。該正當嚴處。以此意兵判處。另加嚴飭。表文頭辭。尙不啓下。今日國綱。可謂無如之何矣。
정조 8년 · 강
命訓鍊正鄭信達。以刊汰捧傳旨。
정조 8년 · 목
兵曹啓言。卽聞訓鍊正鄭信達。犯馬於都承旨申退時云。其在懲礪。不可仍置。請汰去。允之。敎以。問其職品。則堂下武弁之於宰臣。不啻隔等。以渠地處。則廢棄之餘。甄復淸顯屬耳。似此罪科。無難干犯。不可但以駭妄言之。朝廷所以維持者紀綱。此而尋常處分。流弊不知至於何境。鄭信達。卿卽爲開坐嚴棍。取招以聞。訓鍊正之代。今日政差出。又啓言。鄭信達嚴棍取招。則所供以爲。再昨適出門外。訓局旗手來言。兵曹判書訓鍊大將。方會坐備局招來云。故意謂因傳敎有分付事。走馬進來之際。逢着都承旨。急於聽傳敎。不得下馬云矣。敎以。雖以聽傳敎事。發牌進來。旣非奉命。則回馬避馬下馬。惟當視爵品高下。況自下招來之事。憑藉聽傳敎。尤極駭妄。伊日會坐者。聞是各營將臣。供中。拈出訓將兵判爲對。又何委折。無論所供之如何。一言以蔽之曰。漸不可長。朝家之如是處分。豈但爲犯馬一事而然。所欲存者紀綱。汰去失之太寬。令政院。以刊汰捧傳旨。
정조 8년 · 강
汰備邊郞鄭麟采等。宣傳官任聖尹。
정조 8년 · 목
敎曰。傳敎遲滯當該備邊郞。令兵曹爲先決棍汰去。行首備邊郞及回公備邊郞。亦令兵曹決棍汰去。汰去之代。幷卽啓下。又敎曰。備郞所爲。萬萬駭痛。凡有現告捧入之命。必以嶺人準備塞責。且於兩備郞汰去之後。有下詢事。更令待令。而座高許多郞廳。夜漏已闌。無一人待令。此亦紀綱所在。備邊郞鄭麟采。令兵曹決棍五度。幷與本職汰去。趙雲行具載敬李寅植徐有鳳。亦令兵曹決棍三度。俱無本職備郞。只令汰去。下詢之下。所對太沒知覺。成道鍾亦爲汰去。俄者棍汰備郞。皆是嶺人云。渠輩替僚受罪。亦云可矜。汰去則特爲分揀。汰去備郞代。皆令夜深前啓下。又敎曰。當該宣傳官任聖尹汰去。
정조 8년 · 강
命院吏。決棍曹隸充軍。
정조 8년 · 목
敎曰。閤門待令院吏。令兵曹決棍五度。備郞決棍時執杖曹隸。亦令兵曹決棍五度後。畿沿充軍。○兵曹。以院吏李守完決棍五度啓。敎以。曹隸旣令決棍。則何所惜。而至今不爲擧行乎。大抵特敎決棍。罕爲之者。旣欲審愼故耳。須有必可罪之事然後。始命決棍。則本曹擧行。亦當惕念。而年前兵參沈頣之事。豈非已鑑。然而近來自爾等。不畏法綱之故。凡於命令之下。惟以彌縫爲事。寧不駭痛。此後令兵曹特敎決棍。無論度數多寡。萬一例杖。該隸從重決棍。出付刑曹照律事。定式施行。以此傳敎。本曹謄錄該房故事。載錄。兵曹。又以使令金太得安三福決棍三度。太得水原府。三福南陽府充軍啓。敎以。曹隸旣令決棍五度。而承宣以三度誤書頒布。當該承者推考。更爲捉來。準數加棍後發配。
정조 8년 · 강
命畿邑定配院隸三名。放送。
정조 8년 · 강
御宣政殿。行日次儒生殿講。仍御春塘臺。行抄啓文臣課講及宣傳官射講。試官。徐命善吳載純閔鍾顯李集斗趙濟魯鄭萬始。射講試官。李在簡徐有大。
정조 8년 · 목
予曰。命官以領相爲之。諸試官率諸生行禮記。予曰。昨日卿疏誠過矣。前領相屢度呈辭。不獲已許副。領府事病且老矣。李判府事則出疆。百爾思之。不得不歸之於卿矣。予豈樂爲哉。於卿不可無節拍。故昨下批旨。有所云云。良以此也。向亦以此意有所酬酢。卿豈忘之耶。命善曰。左相見方惶蹙。實爲矜悶。今若有命。則似當卽出矣。予曰。見其初疏。無可出之期。故疏批略有云云矣。胥命則太過。俄已敦諭矣。命善曰。臣之一出。出於副急。從當辭免矣。予曰。前後大臣。一經大事。輒以辭免爲事。此豈成說乎。昨日以表文事。半夜相持。因此失睡。近日紀綱。可謂末如之何矣。仍命諸生應講。予曰。館伴入侍。予曰。勅行時。路傍污穢之物。且毀且修。俾無不齊之弊。卿與京兆堂上。相議察飭。徐有隣曰。謹當着意擧行。予曰。宣傳官講射。當於春塘臺爲之。諸試官先爲退食。食後卽爲擧行。仍詣春塘臺陞座。予曰。抄啓文臣講畢後。宣傳官射講擧行。予命載諱等。考泮儒試券施賞。予曰。咨文中。果無彼中觸之之字乎。僉曰。無觸諱字矣。予曰。出付槐院仍命禁軍一員。訓鍊判事一員入侍。敎曰。爾等必於不多日內。騎撥下往使臣所到處。以毋滯䟎程入去之意傳諭。
정조 8년 · 강
命査對不參承文提調。幷重推。
정조 8년 · 목
領議政徐命善啓言。昨日査對。事當齊會。而槐院提調。僅備三員云。若是規避。豈非慨然。不參承文院提調。請幷從重推考。從之。
정조 8년 · 강
命表文撰出時。原篇製述人。詳考頭辭。
정조 8년 · 목
領議政徐命善啓言。今因表文頭辭之相疊於原篇。至有改撰追送之擧。此專由於頭辭原篇製述各異。未能互相照管之致。表文撰出時。原篇製述人。必先詳考頭辭。俾無差誤之㢢事。請申飭。從之。
정조 8년 · 강
命左議政洪樂性。勿待命。
정조 8년 · 목
政院。以樂性達宵胥命啓。敎以緣何事端。如是深引。竊恐徒駭聽聞。更勿待命事。遣承旨傳諭。
정조 8년 · 강
左議政洪樂性三箚乞免。賜批。
정조 8년 · 목
批以。卿欲從近簉朝。虛佇之餘。足云欣滿。至於偕來宰臣。一兩日仍留。何必添卿不安之端耶。卿須安心勿辭。益加善攝。仍參再明日賓對。仍敎曰。此批答。遣史官傳諭于左議政。寒事愈緊。明日則安心善攝。再明日簉朝。仍參次對事。一體傳諭。二十日次對。進定於再明日。
정조 8년 · 강
判府事具善復疏陳病狀。乞遞將任。仍請武臣講課。賜批。
정조 8년 · 목
疏略曰。臣之所苦。當冬輒發。旬日之間。蠢動無路。亟遞臣將任。以便調息。臣有所懷。謹此附陳焉。用人之道。文武一致。雖閥閱詩書家子弟。苟抱不覊之才。有難制之氣。則不憚捨儒業而就武擧。故他日成就。奇偉可觀。歷數武臣中名碩。多出於此。夫何挽近以來。俗尙不古。以武擧爲羞恥事。武家少操弓之人。儒門無投筆之士。痼弊旣久。有難改移。而抑有道可以捄得一半分者。武臣中抄擇。限二十以上。至三十五之人。以武經中一帙。從願講習。嚴課考明黜陟。則庶有少補之道。不以人癈言。批以。元戎重任。是豈言病之地。尾陳事。令廟堂稟處。卿其行公。
정조 8년 · 강
命殿講賞典。依例捧傳旨。
정조 8년 · 목
敎曰。日次儒生殿講。雖無純通。而通略以下賞典。依例捧傳旨。
정조 8년 · 강
有政。吏曹參議李時秀進。
정조 8년 · 목
敎曰。 永祐園參奉。尙不差出。今日政擧行。其餘諸窠。幷令差出。○以尹㬦爲校理。林道浩爲兼文學。徐有寧爲右參贊。鄭志儉爲工曹參判。徐浩修爲知敦寧。吳晉秀爲假監役。成鼎柱爲 永祐園參奉。晉秀以下。幷初仕也。
정조 8년 · 강
命有旨遲滯院吏取招。
정조 8년 · 목
政院啓言。卽見洪忠監司沈豊之狀本。則今初六日有旨。十四日祗受云。聞極驚訝。査問院吏。則伊日有旨外封。誤書以黃海監營。下送海營矣。自海營還上送。始爲下送於洪忠監營。其間遲滯。自至多日云。臣之不能檢飭。不勝惶恐。當該院吏。移法司重治。敎以。所謂院吏。其罪逾往逾甚。所犯逾出逾奇。合施何律。可戢此輩。誅之則不可勝誅。雖欲不治治之。關係不輕。待明朝該吏。付之兵議。爲先平問取招草記。
정조 8년 · 강
命交易回咨撰出。下送使行所到處。使之齎去。
정조 8년 · 목
承文院啓言。交易咨文出來矣。回咨撰出。定禁撥。下送于使行所到處。請使之同爲齎去。允之。
정조 8년 · 강
命放未放點下朴宗性等。卽爲擧行。
정조 8년 · 목
刑曹啓言。全羅道放未放點下朴宗性崔潭李奎景等。所犯甚重。不得擧行。敎以。金天欽諸人。禁府皆已擧行。豈獨本曹如是持難。依下敎卽爲擧行。
정조 8년 · 강
命專經武臣殿講。以二十日退定。
정조 8년 · 강
命試射堂上。仍等付祿。
정조 8년 · 목
兵曹判書李在簡啓言。堂上祿試射。明日朔試射。當爲兼行矣。試射堂上之見抄於假提調者。齊訴於臣。以爲官服無以措備。如得仍等。則庶可有助云。仍等付祿。亦有已例。宜有闊狹之道矣。從之。
정조 8년 · 강
命當該部將拿處。分揀。
정조 8년 · 목
兵曹。以衛軍不爲待令。當該部將請拿處。敎以。今番無論官吏。幷分揀。
정조 8년 · 강
命假注書李敬五。兼春秋吳錫齡。公事郞廳白師敏。分揀放送。
정조 8년 · 목
敎曰。當該注書及兼春秋幷汰去。仍令該府拿問處之。○因敬五等囚單子。幷敎以。日寒如此。分揀放送。
정조 8년 · 강
召見有司堂上徐有隣于重熙堂。
정조 8년 · 목
予曰。東伯所請。不可不施矣。有隣曰。似聞嶺東歉荒。無異昨年云。勢不得不許矣。予曰。日寒此劇。時囚中。輕囚放釋後草記事。自政院分付。
정조 8년 · 목
敎曰。民務方殷。此時守令。不可一刻曠官。未下直守令。皆令當日辭朝。上京守令。亦令當日下送。○予謂綾州牧使兪漢敬曰。汝在交河。支勅之節。何以經紀。漢敬曰。鋪陳則已爲措備。其他凡節。姑未備置矣。又謂南平縣監李羲寅曰。汝爲故重臣李台重之孫乎。羲寅曰然矣。予曰。下去善治也。
정조 8년 · 강
命宣傳官射技更試。
정조 8년 · 목
敎曰。日寒如此。許多宣傳官入直之弊。不可不念。各等射講勿施。特命更試。旣出懲前獎後之意。而當寒督迫。反有矯枉之嫌。罰直宣傳官等。自明日解番。試講勿施傳敎安徐。只以射技更試。六月初次以上。旣已更試。自再次自明日試取。應試小布長廣。比本廳小布差大。五巡內未滿三矢者。雖入格削劃。連三次居末人。亦當別樣論勘。以此分付該廳。以今日推之。自行首以下應試之。故雜還可知。自明日別軍職二員進去監試事。分付。
정조 8년 · 강
罷黜星州牧使趙長鎭。北靑府使沈命德。靈巖郡守韓光近。
정조 8년 · 목
吏曹。以長鎭等身病。啓請罷黜。允之。敎以。今日政差出。俱是雄邑及難治之窠。勿拘常格。無論文武及他道守令。另加擇差。至於靈巖。尤是另擇。各別惕念擬入。
정조 8년 · 목
以李身晦爲司諫。宋益中爲掌令。李錫夏爲校理。尹光裕爲星州牧使。鄭益祚爲北靑府使。金㷞爲靈巖郡守。尹㬘爲珍山郡守。沈喜永爲楊口縣監。○因富平府使李命杰望筒。敎以。今年嶺東。數遞可悶。畿邑無非支勅之處。此望筒更爲擬入。○以李淑爲富平府使。
정조 8년 · 강
命平海等八邑逃戶還。姑爲停退。
정조 8년 · 목
備邊司啓言。原春監司徐鼎修狀本以爲。嶺東逃戶還穀之停免。軍丁闕額之塡代。平海等八邑。分其優劣。十分精抄。則逃亡還戶合一千三百五戶所受穀。爲三千四百六十石零。逃故軍額合一千二百四十二名。若蒙別般變通之恩。則庶可支保。移來軍丁。還送該邑一款。更令廟堂稟旨。尤甚四邑接濟之策。與該守宰講究後。報備局略干穀物。亦自臣營。從便措處爲辭矣。逃亡戶所受還。依狀請姑爲停退。逃故軍額移去移來。事甚難重。置之。尤甚邑接濟之方。留俟陳請。請更爲稟處。允之。
정조 8년 · 목
予曰。當此無言之時。雖有勤攻之擧。不必以此深引。且大官異於庶僚。不欲出仕則已。畢竟勉出。而或箚或疏。至再至三。殆若矢言者然。豈不駭眼乎。左議政洪樂性曰。人言之來。臣豈敢辭。而此任之不可復叨。已悉於昨年筵奏。故今番辭章。非出例讓。或冀體諒。且首相出仕之前。遽然行公。亦有如何。未免逡巡矣。予曰。以卿等文字觀之。往往有質言處。此豈非太過。此予所以慨然於卿等者也。領議政徐命善曰。臣之前後所遭。非比他人。而未蒙體許。不得不冒沒出仕矣。予曰。沈頤之何不入來。命善曰。有處分之敎。故待令而未敢入矣。予曰。與判尹。使之入侍。總戎使李昌運曰。普賢峯修補事。當爲成節目擧行。而有物力然後。可以逐年修補。而成出帖文。民多不願。依江華役時。償加帖成給何如。命善曰。此與尋常帖文有異。難以輕許矣。予曰。償加之說。未詳本事矣。向來鄭志儉爲沁留。修築城役時。收用民人願納之財。啓請論償。故給帖下批。比若私賑人帖加之例矣。今若依此爲之。則民必樂從。而事近賣爵。不可多數許給矣。總使商量所入之數。從略收用後啓下也。予命訓將館伴進前。下詢曰。昨日道路所見何似。訓將具善復曰。古者大路左右。皆以樓閣爲之。近變草屋。而亦未覆蓋。所見愁痛。故申飭修改矣。館伴徐有隣曰。其中太甚處。不得不搬移矣。予曰。此皆無家貧窮之民。當冬失所。誠爲矜悶。御營大將李柱國曰。向日南殿動駕時。臣營爲留陣柢迎。而以假家之故。未免移次。至若狹斜小路。則不容轎子處多矣。予曰。卿長京兆時。何不禁止。此亦紀綱所在。當痛禁。而昨年則設賑救活。今歲則毀家逐出。有所不忍矣。命善曰。預爲指揮。毋有更犯好矣。予曰。勅行迎送時。嚴禁雜人。可無傷人之慮。而訓御兩營分排軍兵。或有不足之慮云。御將率各軍門標下軍及待年軍。預爲約束。排立路街。無有喧聒。善復曰。然則御將當落後矣。予曰。迎勅時。御將以先廂出去。落後入來。送飭時。以後廂出去。以禁雜人。予曰。別雲劍。本以正卿差下。宗親儀賓。則差以崇品。近日則亞卿以上。盡爲差下。殊非古規矣。命善曰。雲劍之任。不輕而重。故或以亞卿爲之。則以爲峻望。近無此規矣。予曰。勅使入來時。百官例解角牌。而無人知者。臨時捧甘各司。兩來亦着莎衣。以此指揮。
정조 8년 · 강
許施開留勅行贈給銀推移之請。
정조 8년 · 목
領議政徐命善啓言。開城留守鄭昌聖狀啓以爲。勅行贈給。例用丁銀。而近來絕種。無處可貿。兵曹有封不動丁銀。殆過十萬兩云。就其中四千兩。以本府貿置天銀二千兩。先爲換來。實爲兩便。請令廟堂稟處矣。其在共濟之義。合有推移之道。以三千兩入用。而過勅後趁卽還報事。請分付。從之。
정조 8년 · 강
罷黜機張縣監李景烈。
정조 8년 · 목
領議政徐命善啓言。慶尙左水使李仁秀狀啓。以倭船漂來時。機張縣監李景烈誤報之罪。請令廟堂稟處矣。邊情雖重。數遞有弊。請推考警後。敎以。事關邊情。罷黜。
정조 8년 · 강
重推全羅左水使李亨元。
정조 8년 · 목
領議政徐命善啓言。全羅左水使李亨元狀啓。有兩條所請。其一。論麗水五面之介在營府。民多受弊之狀。援據故事。枚擧民情。依乙巳已行之例。移屬本營事也。其一。論本營放債之積久成弊之狀。萬兩分數蕩減。萬兩收本償債。其代以休番木一百同。錢五千兩。限十年許貸事也。麗水事。或云當復原縣。或云移屬水營。議論不一。乙巳之乍屬旋罷。可見不便之端。春間順天人上言也。特命前道臣。論理回啓。竟置勿施之科。今於所請。有難輕許。今姑置之。蕩債事。臣於辛丑。一切防塞之意。仰達蒙允矣。有請必施。給貸不已。則朝家財力。將何支當。此一款亦置之。亨元請重推。予詢左相。左議政洪樂性曰。果如領相所奏。臣別無他見矣。從之。
정조 8년 · 강
命身米布蕩減之代。排定充給。
정조 8년 · 목
領議政徐命善啓言。身米布折半蕩減之代。及今磨鍊區劃然後。當自均廳。分送各處矣。日昨與有司諸堂相議。則前此已有排定者。自廟堂別單書入。待啓下分付該廳。請取來充給。予詢左相。左議政洪樂性曰。如是分排之外。更無他道矣。從之。
정조 8년 · 강
改差洪忠水使李潤彬。慶興府使李潤春。
정조 8년 · 목
領議政徐命善啓言。洪忠水使李潤彬。以其母病。果難察任云。請改差。從之。敎以。若念情理。厥兄之在邊地者。尤宜矜念。慶興府使李潤春。亦爲改差。幷令今日政差出。
정조 8년 · 강
遞判義禁鄭一祥。
정조 8년 · 목
領議政徐命善啓言。金吾開坐。不可不續續擧行。而判義禁鄭一祥。連赴都監。委屬可悶。請許遞。從之。
정조 8년 · 강
命禮曹參判李文源。催促上來察任。
정조 8년 · 목
領議政徐命善啓言。禮曹多有擧行。而參判李文源許久在外。殊甚未安。請各別催促上來察任。從之。
정조 8년 · 강
命迎勅時百官陪勅。六曹堂郞各一員隨駕。
정조 8년 · 목
禮曹判書鄭昌順啓言。迎勅動駕時。大駕先爲還宮。而百官則落後陪勅。初無陪從之節。儀註中。以各司長官則隨駕。其餘請落後陪勅磨鍊。敎以。六曹堂郞各一員隨駕。
정조 8년 · 강
命東宮誥命親受後。授宮官磨鍊。
정조 8년 · 목
禮曹判書鄭昌順啓言。受勅時東官誥命。自上親受後。當授宮官。而前例皆以承旨磨鍊。今番請以宮官磨鍊。從之。
정조 8년 · 강
命受勅後進箋。依戊午例爲之。
정조 8년 · 목
禮曹判書鄭昌順啓言。受勅翌日陳賀。以權停例磨鍊。而戊午年中外進箋。如例爲之。癸未年只京中進箋。今番何以爲之。敎以。依戊午前例爲之。
정조 8년 · 강
命勅使宴享用酒。知委西路。
정조 8년 · 목
禮曹判書鄭昌順啓言。勅使宴享用酒事。定奪矣。用酒一節。請知委西路沿邑。從之。
정조 8년 · 강
命南漢軍餉停退。更爲稟處。
정조 8년 · 목
守禦使鄭尙淳啓言。諸道舊還當捧數爻。分數磨鍊。已爲知委。而南漢軍餉。與還穀自別。初不入於畿邑分排中。依他例以四分一磨鍊捧上。恐合事宜。故敢稟矣。敎以。更令廟堂。參考總廳壬寅軍餉停退處分。更爲論理草記稟處。
정조 8년 · 강
命內司奴貢減半。自賑廳給代。
정조 8년 · 목
有司堂上徐有隣啓言。內司移牒中以爲。今年條各道奴貢減半。錢一千九百六十二兩。木十六疋。五升布五同一疋。自賑廳給代事草記矣。各營各衙。旣已區劃。獨於內司。不爲準施。事甚斑駁。依牒許施。恐合事宜。而四道餘奴婢減半代。恐難一例許施矣。從之。敎以。餘奴婢減半代。置之。
정조 8년 · 강
命惠廳稅作木。以錢換給訓局。
정조 8년 · 목
有司堂上徐有隣啓言。因訓局草記。惠廳稅作木五十同。以錢相換取用事。允下矣。大同事體。與他自別。有難闊狹。今年賑廳。適有貿米之事。大同廳曾前貸去木錢。見方推尋。以稅作木取來。自賑廳出給訓局。換來錢條。移作貿米之資。彼此俱便。依草記許施。而今番各項身役減半。兩湖單布之純錢。俱係無前之惠。而若或藉此續請。則流弊難防。毋得爲例之意。請嚴飭。從之。
정조 8년 · 강
命宴禮習儀床卓器血。各該司郞廳躬親進排。
정조 8년 · 목
有司堂上沈頣之啓言。宴禮習儀。擧行於樂院。而只較正儀註而已。此後習儀時。不可無床卓器血。各該司郞廳躬親進排之意。請分付。從之。
정조 8년 · 강
命迎送勅環衛。御將總察。還宮時都監先廂。御將隨駕。
정조 8년 · 목
敎曰。迎勅處環衛軍兵。旣命御將總察。出宮日先詣迎率。待勅使離發後。從便除標信解嚴。送勅日。亦爲依此擧行。送勅後還宮時。後廂都監軍。專屬先廂。後廂則御將率本營軍兵隨駕。環衛各營軍。除標信解嚴。
정조 8년 · 강
大司憲李聖圭陳疏自引乞遞。仍懲討。賜批。
정조 8년 · 목
疏略曰。李尙載之疏出。而臣之錯謬。畢露無餘。臺端一步。便成鐵限。彈墨未乾。叨攬依舊。情勢迫隘。直欲鑽地而不可得也。亟削臣職。臣方丐免。不宜贅他。而龜柱之久逭王章。今已九年矣。不惟不許拿來。乃反仍配於所到處。義理漸至晦塞。亂賊無所懲畏。伏願拿鞫嚴覈。批以。所陳已諭於諸批。卿其勿辭行公。
정조 8년 · 목
敎曰。機張縣監罷黜之代。今日政差出。又敎曰。宣傳官遷轉之代。今日政差出。○以鄭萬始爲副修撰。○敎曰。春坊下番。番次苟艱。副修撰鄭萬始。仍任前職。○以李榮逵爲慶興府使。金潤國爲機張縣監。趙心泰爲洪忠水使。
정조 8년 · 강
給盈德縣燒戶恤典。
정조 8년 · 목
慶尙監司李秉模。以盈德縣民家燒燼馳啓。敎以。百五十戶燒燼。聞甚矜惻。蠲恤之方。依年前西北例題給事。令廟堂郞爲行會。
정조 8년 · 강
命專經武臣殿講處所。以宣政殿爲之。
정조 8년 · 강
命抄啓文臣加抄。
정조 8년 · 목
敎曰。如洪義浩之才華。足堪是選。此外亦多癸卯選後登科人。抄啓文臣加抄事。言于政府。
정조 8년 · 강
判下別軍職宣傳官射會單子。
정조 8년 · 목
因監試別軍職矢數單子。敎以。申應周邊聖和。分付軍器寺。箭竹一百介賜給。又因宣傳官射會別單。敎以。宣傳官射會。去六月第二次。柳葉箭五巡連四巡全布。第三次連二巡全布。合六巡全布宣傳官李星會。依例加資。連四巡全布宣傳官朴基豐。熟馬一匹賜給。閔心爀箭竹一百介。分付軍器寺賜給。○敎曰。節目事知兼司僕張光益。弓房司鑰差下。
정조 8년 · 강
命各司給代。量宜減數。
정조 8년 · 목
因備邊司諸道身軍布米半減給代磨鍊別單。敎以。戶曹均廳司僕此三司外。皆欲給代云。而當此經費匱乏之時。豈可一一準給。政府價布。其數零星。工曹遺儲。向年釐正之後。自有定式。吏曹亦非殘薄衙門。幷勿給代爲好。卿等更爲參量草記。至於內需司各宮房給代。數雖不些。其在官府一體之義。節省之政。宜自內府。亦勿給代。司饔院必有遺儲。軍器寺。亦有他般請得之道。亦勿給代。未爲不可。禁御兩營用下之數。與訓局兵曹自異。停退條移施外。餘數不必盡數給代。此亦量宜減數。論理草記。仍具別單。明日書入。
정조 8년 · 강
命寫字官同等人。明日比較。
정조 8년 · 목
敎曰。寫字官取才。考下各體。最高等中同等人。皆令明日待令。自古差備待令。毋論畵寫。必皆御考。渠輩不識前例。秘封不書臣字。此後秘封。以臣謹封書之事。分付承文院禮曹。比較題書下。使之限內書入。
정조 8년 · 강
命院吏金漢文等。付本院議處。初不提稟之承旨。幷令議處。
정조 8년 · 목
兵曹啓言。院吏金漢文取招。則公事紛沓。成貼之時。未及詳審。至於洪忠道下去有旨皮封。誤書以黃海道。送于海營矣。還爲上來。故告于院中。改書皮封。送于洪忠監營之際。以致日子之遲久云矣。敎以。爾其議處。昨日拘留院吏。亦爲平問草記。又啓言。漢文之誤書皮封。以致遲滯。若不嚴治。無以懲後。請出付有司重勘。敎以。還付本院。使之從公議處。而院吏之罪固有之。該房承旨初不首實提稟。末乃費辭分疏。幷與此一款。令今日坐直承旨議處。又啓言。拘留院吏池在洪取招。則昨夜留門時上來及下直守令政官。未及出去矣。標信傳于宣傳官之時。守令則當爲先出去。政官則當爲留待下直之意。宜卽提醒於院中。若値夜深。則下鑰後。更請標信。而不善擧行。遂至夜深。而猶未下鑰。罪狀至此。無他可達云矣。敎以。還付本院。令代房承旨議處。
정조 8년 · 강
修撰安策陳疏自引乞遞。仍懲討。賜批。
정조 8년 · 목
疏略曰。前持平李尙載之疏。備論向日議諡時不言三司之罪。而臣亦伊時不言中一人也。溺職之罪。蓋無所逃。瀛館一步。便成鐵限。承膺無路。亟削臣職。乞免之章。不宜贅他。而龜柱之罪惡。漸就輕典。夏賊之根柢。未得嚴鞫。物情齊憤。輿論莫遏。亟從諸臣之請。以嚴典刑。向來吳始壽復官事。竊不勝萬萬駭惑。歲月雖屬稍久。懲討豈容暫緩。亟加三思。收還始壽復官之命焉。批以。所陳已諭於諸批矣。爾其勿辭察職。
정조 8년 · 강
遞工曹參判鄭志儉。
정조 8년 · 목
政院。以志儉除拜過三日。啓請牌招。敎以。工曹參判聞有實恙。許遞。
정조 8년 · 강
命前敎官李光靖復職調用。儒生等考例頒賞。
정조 8년 · 목
敎曰。前敎官李光靖。以故參議象靖之弟。素知其該洽。年前承傳。已示記念之意。特爲陞六。而徒付虛銜。事甚無實。仍令銓曹。待窠復職調用。其餘儒生等。幷依昨年詩傳講義較正賞格。食物及紙筆墨。自本道考例頒給。而其中進士趙春慶。卽昨年考準之人。效勞與他有異。參酌加數施賞。仍以此傳敎宣布。擧行形止狀聞事。自本閣回諭。
정조 8년 · 강
遞副總管沈有鎭李獻慶。
정조 8년 · 목
因寶劍望筒。敎以。在外總管許遞。
정조 8년 · 목
敎曰。此時守令。不可一刻曠官。皆令今日署經。仍令待明朝辭朝。兩司在外人許遞。政官牌招開政。與未差之代。以在京無故人差出。○以尹勉升爲大司諫。李東郁爲執義。尹在醇爲司諫。姜垣權之彥爲掌令。徐有鍊李祉永爲持平。兪岳柱爲獻納。沈鏗張至顯爲正言。李命植爲判義禁。金思穆洪秀輔爲副總官。
정조 8년 · 강
命判義禁李命植。申飭行公。
정조 8년 · 목
敎曰。近來此重臣。連事違牌。無意行公。北伯遞來後。尙未聞本道民情。大抵向來所遭。到今豈可追提。伊後所帶職名之屢命許遞。亦出於曲諒之意。廉隅已伸。更何逡巡。行司直李命植申飭行公。兼帶金吾。姑未出肅。待明朝牌招察任。牌不進傳旨勿爲捧入。仍令謝恩後入侍。
정조 8년 · 강
命遺棄兒報來。申飭諸道。
정조 8년 · 목
因原春監司徐鼎修。遺棄兒無乎事狀啓。敎以。近來凡事。稍久則令弛。雖以此一事言之。慶尙一道外。京外皆以無乎報來。是豈印頒綸音之本意。賑廳堂上及諸道監司。從重推考。況當冬節。尤不宜放忽。以此意。令賑廳申飭諸道。
정조 8년 · 강
受勅告 廟 景慕宮。命一體設行。受賀考例草記。方物物膳。依戊午年例爲之。
정조 8년 · 목
禮曹啓言。受勅告 廟。當爲擧行。而 景慕宮一體設行之意。請知委。允之。敎以。庚辰年。則受勅當日親臨受賀磨鍊。更爲考例草記。又啓言。取考戊午謄錄。則政府六曹物膳封進。而外方方物物膳。因傳敎勿爲封進矣。敎以。依戊午年例爲之。
정조 8년 · 강
命南漢軍餉壬寅條。折半仍停。
정조 8년 · 목
備邊司啓言。南漢軍餉停退。有稟處之命矣。軍餉體重。元無分數收捧之例。不可與總廳丏屬諸邑。比而同之。所當一例準捧。而其在仰體之道。宜有對揚之擧。壬寅條折半仍停。請紓民力。允之。
정조 8년 · 강
命各司未回啓公事。抄出書入。
정조 8년 · 목
兵曹。以价川折衝金聖魯。義州砲手金德玄捉虎賞。令本道題給啓。敎以。回啓無得踰三日之限。自是法典。而近來各司。或多愆限。該房承旨。例卽察推。而至於此文書。六七月所下者。今始回啓。寧有如許事體。伊後兵判。一幷從重推考。當該承旨。亦爲推考。此後毋得遲滯之意。更令政院。嚴飭各司。未回啓公事。各房抄出書入。萬一遺漏。更當査出。別樣論罪。以此知悉。現告中。回啓兵判勿論。
정조 8년 · 강
遞吏曹參議李時秀。以黃昇源代之。
정조 8년 · 목
敎曰。榜目印役。尙此遷就。監印閣臣徐龍輔有實病。承旨李時秀方帶銓任。無以照管云。吏曹參議李時秀本職許遞。仍令該曹。口傳付軍職。使之着意董役。吏曹參議前望單子入之。待明朝牌招開政。
정조 8년 · 강
遞大司憲李聖圭。大司諫尹勉升。執義李東郁。正言張至顯。
정조 8년 · 목
敎曰。憲長才被臺論。諫長本有情勢。守令署經有命。與兩司在外人許遞。
정조 8년 · 강
重推知敦寧徐浩修。推抄啓文臣沈晉賢。
정조 8년 · 목
因浩修違牌傳旨。敎以。近於敦府金吾之銜。連事違召。事體道理。不容如是。從重推考。更爲牌招。違牌更勿呼望。又因晉賢禁推傳旨。敎以。推考傳旨捧入。
정조 8년 · 강
命宣傳官任聖尹汰去分揀。
정조 8년 · 목
因聖尹汰去代望筒。敎以。分揀。
정조 8년 · 강
召見諸試官及輪對官于誠正閣。試官。徐命善李徽之金華鎭鄭尙淳鄭一祥趙時俊李在簡金文淳李文源李敬懋李昌邇徐有大趙圭鎭金宇鎭李時秀安聖彬金履正權★(木+嚴)具敍五許侙尹得逵柳鎭豊金廷遇梁塤金魯成李澄萬尹在醇金魯直金禹道趙應鉉李光燮。
정조 8년 · 목
予曰。今番慶科。異於他科。故特除命官。予意有在。幷與試官承旨而擇差矣。雖不如帳前七百之盡爲入格。而豈可無闊狹之道乎。初旣峻考。末復解弛。科場之雜亂。未有如今番矣。訓鍊院洗馬坪。則出入曲拜。一如殿座。擧子濟濟。禁雜極嚴。而慕華館。則甚至於試講房內。擧子雜畓。便同遊戲之場云。何故而致。此誠爲慨然矣。命善曰。何敢一一分疏乎。莫非臣不善擧行之罪矣。予曰。何不先正其規模乎。初何峻終何緩乎。命善曰。承飭敎。故末乃稍緩矣。予曰。御將初當試役。僨事止此。趙圭鎭尤非矣。試所承旨。亦不愧於訓鍊院承旨乎。擧子輩至登廳上。無異戰場。試官旣主決棍之權。何不禁止乎。嚴科場之本意。到此盡壞了矣。命善曰。請伏鈇銊之誅矣。予曰。所辭過矣。而當此無前之慶。入路咸聚。人皆歡欣。則豈不爲美事。而到今不無向隅之歎。蓋不善爲之矣。命善曰。俄又拔去一人。而知爲入格。必然有應榜而來者矣。予曰。此則各其所試官當知之。而似必有爭鬨之端矣。予曰。李判府事闕內直宿。已至六日。故昨日使之往宿廚院矣。後日慶科。則爲文所命官好矣。徽之曰。臣之侄與甥。俱參初試。情勢難安矣。予謂有大曰。應榜擧子。道道分類。明日通化門外。使之待令。三嚴後以次入之。如有雜入之弊。當該所管營門。難免其責。卿須察飭。予曰。黃海道則幸於帳殿。盡數入格。此後殆無赴擧之人。而二所實才。則當初頭峻考而見屈。不實才則當末梢歇考而入格。始終不齊。是豈擇差之意乎。旣往勿說。合慶慶科。殿試隔日。又當以卿爲命官。不無補愆之道。須善爲之也。命善曰。不敢以善爲仰對矣。予曰。兵判何故不入來乎。命善曰。以病不得入矣。予曰。今番殿試分三所。則似無紛雜之弊。三技取一技好矣。徽之曰。嚴其科規似好矣。予曰。已爲申飭矣。敎曰。戶判方帶禮賓提擧。賜花則戶判次知。紅牌則趙圭鎭次知擧行。又謂時秀曰。監印凡例。修整以入。予曰。文科殿試。以親臨磨鍊。明日文武科放榜。以春塘臺親臨磨鍊。
정조 8년 · 강
召見榜目監印諸臣于重熙堂。金文淳徐有大李時秀申應周邊聖和。
정조 8년 · 목
予曰。今此榜目之印頒。係是無前之慶。特出傳後之計。而虎榜幾近三千。不無詿誤之慮。卿等須體此意。母或放忽。名姓年齒。一一照察。道道區別。邑邑分類。俾無錯雜遺漏之弊也。文淳等曰。敢不愓念。予曰。武甲科以下。則第次姑勿書塡。三更前盡爲書入。不然。兵曹堂上當處分。斯速擧行。兵判牌去來催促。武所試官除肅拜進去事分付。予曰。大司諫趙鼎鎭一所進去。持平李尙度二所進去。幷先進去後謝恩。其餘監試官。待新除牌招推移進去。武各所禁亂官。令該府各別擇送。
정조 8년 · 목
批以。得賢共理。輔相所以繫安危。與國同休。古人所以審出處。苟非情勢之所係。不宜去就之自輕。惟卿生此四代五公之家。允爲 兩朝一節之彥。持身謹約。視若浼於風波。紛華之場。秉心堅貞。獨不撓於夷險顚沛之際。蔚然爲百僚矜式。白髮丹忱。確乎鎭一世浮囂。先憂後樂。那知仰成之日。屢瀆丐閑之章。渙誥頻宣。謂遐心之可挽。巽牘繼至。愧予誠之未孚。譬舟楫之中流。政須梢工之利涉。若痼疾之沈頓。寧緩良醫之善治。況今國事多艱之時。尤非元輔告退之日。左揆一時陳牘。鼎席有空虛之歎。右台萬里銜綸。國計無倚靠之所。回思前日災異。益佇告后之嘉猷。獨使至尊憂勞。是豈體國之本意。於戲。前後之批旨悉諭。宜勉盡瘁而鞠躬。中外之倚望方隆。無若傍觀而袖手。須撤乞身之懇。庸副敷心之誠。所辭宜不允。故玆敎示。想宜知悉。知製敎鄭述祚製。
정조 8년 · 강
左議政李福源四度呈辭。賜不允批。
정조 8년 · 목
批以。君臣相須成體。股肱良而元首始尊。政事要在得人。綱紀張而衆目乃擧。予方倚卿爲重。卿胡困予至斯。惟卿喬木世家。圭璋令質。訏謨密勿。兼之有黼黻文章。操履簡淸。蔚然爲搢紳矜式。重任旣畀於輔養。可見倚毗之誠。世道專付於鎭安。尤資匡翼之力。方成效仰冀於宅百而辭單遽煩於至之。民事國計之專抛。此正黃閣盡瘁之日。天災時變之疊現。是豈綠野占便之時。乃季秋之忽雷風。維其棘矣。譬巨川之無舟楫。誰與共之。況今兩相之尋單。未免百度之受病。中書之生塵已久。想亦卿不安于中。端揆之復命尙遲。何使予獨勞於上。精力尙旺。非古人告老之期。休戚與同。是大臣體國之義。於戲。念時艱之共濟。相亦有終。苟遐心之莫回。國其何賴。宜體諄諄之諭。亟撤邁邁之圖所辭宜不免。故玆敎示。想宜知悉。知製敎鄭述祚製。
정조 8년 · 강
以李在學爲兵曹參判。前望也。
정조 8년 · 강
以黃昇源爲吏曹參議。
정조 8년 · 목
敎曰。新恩政事。當日爲之。吏曹參議前望單子入之。待下批。與參判同參政事後謝恩。
정조 8년 · 강
有政。吏曹參判宋載經。參議黃昇源進。
정조 8년 · 목
以趙鼎鎭爲大司諫。趙鼎耇爲掌令。趙恒鎭李尙度載爲持平。沈晋賢爲正言。徐瀅修爲副校理。孟至大爲副修撰。趙濟魯爲兼司書。吳載純爲知敦寧。安春君烿爲冬至兼謝恩使。典籍單鄭最成。內贍主簿單高廷煥。文武甲科第一人。
정조 8년 · 강
遞承旨趙興鎭。以宋載經徐有防權欕爲承旨。
정조 8년 · 목
敎曰。不爲仕進承旨許遞。與未差之代。前望單子入之。待下批牌招察任。
정조 8년 · 강
命明日頒花頒牌時。承旨分掌。兵郞擇差。
정조 8년 · 목
敎曰。明日頒花頒牌時。吏兵房承旨勢難擧行。分所進去假承旨仍察分掌。徐有防則京擧人分給。林濟遠則京畿擧人分給。柳誼則原春道擧人分給。李時秀則黃海道擧人分給。金宇鎭則平安道擧人分給。李在學則慶尙道擧人分給。徐龍輔則全羅道擧人分給。金履正則咸鏡道擧人分給。李文源則洪忠道擧人分給。宋載經則開城府江華府擧人分給。其中假承旨倂牌招。今日安寶時。俾各主管安寶。殿座後放榜時。諸承旨同爲進前。請放榜事分付。又敎曰。禁衛營所管原春道黃海道擧人。由通化門。訓鍊都監所營京擧人。由弘化西挾。御營廳所管平安道全羅道擧人。由宣仁門。應榜。試官金文淳。持三所試册。率差備官。進詣闕外公廨。姓名居住誤書。一一釐正。各營將臣。亦於弘化門外公廨來會。一一約束。俾無臨時紛畓之弊。又敎曰。明日放榜。兵曹郞廳不可不備員。其中軍色郞廳。方在試所人改付標。其外郞官幷改差。以三司中在京無故人。各別擇差。以爲分牌之地。
정조 8년 · 목
敎曰。入侍之命。已至經宿。謂有身病。屢度催促。終不入來。事體所在。誠極寒心。新恩政事紅牌安寶。係是及時擧行。兵曹判書徐浩修從重推考。卽爲牌招。眼同擧行。
정조 8년 · 강
命年分狀。卽爲回啓。
정조 8년 · 목
敎曰。年分狀啓。尙不回啓。係是民事。卿則何乃過加固執。卽爲回啓之意。卽令備郞傳諭。
정조 8년 · 강
遞兵曹判書徐浩修。以李在簡代之。
정조 8년 · 목
政院。以浩修無意膺命啓。敎以。俄聞判府事言。有實病許遞。前望單子入之。待下批卽爲牌招。傳授命召。仍令紅牌安寶。擧人句管。着意擧行。
정조 8년 · 강
遞都總管李鎭恒。副總管尹承烈。以洪良浩李獻慶代之。
정조 8년 · 목
敎曰。試所進去及懸頉總管拜許遞。令該曹口傳差出。待不批寶劍望筒。更爲修整以入。
정조 8년 · 강
大司憲鄭好仁疏陳諸條。仍乞遞。賜批。
정조 8년 · 목
疏略曰。上天警告。丁寧諄複。可不畏哉。減膳之命。求言之旨。此大聖遇災修身之德也。敢控瞽說。以備淸燕之覽。册禮賀班。仰瞻岐嶷之表。孰不愛戴歡欣。而早諭之道。惟在蒙養以正。而身敎二字。最是先務。惟殿下克懋時敏之工。輔相所以贊化。而幷時尋單。鼎席殆空。此亦足以召災歟。臺閣所以彈邪。而啽啊爲能事。謄傳視古例。守宰之貪墨。依舊。此亦足以召災歟。內而廊廟。外而方岳。不可無警飭也。刑法者。非殿下所以私者。而至於龜柱出陸之擧。而益蕩然矣。多年假息。已失典刑。若其密旨內下。仍配於所到處。則豈不爲召災之大者乎。亟允三司之請焉。夜下傳敎。有傳啓三司削職之命。臣赴試所。雖不參於合辭之列。勸之者臣也。若論其罪。臣實爲首。亟削臣職。俾蒙同罪之恩。批以。所陳固好。當留意。而侵斥大臣。無少顧藉。敬禮之義。固如是乎。貪墨之方岳守宰。何不擧名論劾。混置䵝昧之科乎。密旨元無頒示外庭之規。此則卿必知之。今內下云者。無或爽實乎。卿之情懇。理合體諒。本職許遞。
정조 8년 · 강
大司諫鄭趾煥陳疏乞遞。仍討逆。賜批。
정조 8년 · 목
疏略曰。臣本不合於淸朝耳目之任。而因仍蹲冒。有所不敢。亟許遞改焉。不敢以諫官自處。而事急懲討。洙血而陳之。噫彼龜柱。地處何如。恩造何如。而四條大罪。鐵案已成。向來赦典之下。至有出陸之擧。群情擧切駭惑矣。拿鞫之請。旣蒙允下。俯詢三司。快正王法。啓能趾海之凶逆。往牒所無。孥籍之典。自爲當律。情節凶頑。負犯狼藉。又豈有如德相者哉。四字凶言。振古所無。亟施孥籍之典。國榮之罪。雖千剮萬戮。未足以償之矣。亟正其罪。至於今番夏賊。窮詰。惟在親屬奴傔之鞫訊。特允三司之請。追奪其父之爵。邦慶無前。赦典太寬。固知大聖人好生之德。而其於堤防之所關。鞫獄之所係何諸罪人。疏決之命。特爲收還。易名之典。自是公議也。故奉朝賀臣洪鳳漢名字。尙載臺啓。臣請靖翼二字。亟令收還。古之明王之出治也。必以明天理正人心。礪名節養廉耻爲務。使群下皆知名節爲貴。廉耻可尙。則夫豈有凶逆之可論哉。人之有生也。天固與之以仁義之性。敍其君臣父子之倫。以其有氣質之偏。物欲之蔽。或昧其性。以亂其倫。伏願 殿下。益加誠正之學。以爲正百官正萬民之本。批以。縷縷陳勉。言足可聽。當留意。討逆事。前已悉諭諸批。其中附陳一端事。寧有字會字義字字論評之理乎。予甚非之。
정조 8년 · 강
獻納李思祚上疏陳勉。賜批。
정조 8년 · 목
疏略曰。收藏之月。殷其之聲。何爲而發也。此誠警愓消弭之會。如臣無似。苟充言地。沐浴之義。不能爭執。有臣如此。豈非召災之一端乎。龜賊何等劇逆。而密旨移陸。此何擧也。亟允設鞫之淸。明正典刑之誅。則答譴之方。特一轉移間事耳。無使向之警者轉而爲怒。微者激而洊發。批以。所陳當留意矣。
정조 8년 · 강
掌令兪岳柱上疏陳勉。賜批。
정조 8년 · 목
疏略曰。轟燁之異。作於收藏之月。臣不敢指陳某事之應。而第以目下事言之。治逆之政。極其怠忽。龜柱之善地遽移。不免於牽私恩也。亟寢成命。以答天譴。夏賊尙稽拏籍之典。至若斗恒。偃息在家。世豈有叔爲劇賊。而侄爲乎人者哉。斗恒島配。斷不可已也。三司或勉君德。或規官邪。或陳隄防之義。或言軍民之弊。效其忱誠。容受取捨。使耳目之官。通上下之情。而近來言事之章。留中不出。非來諫之道。伏願留意焉。凡於言路刑政之際。一切懋實。俾萬姓咸知大哉之言。一哉之心。則熒惑退舍。祥桑自枯。安知不見於今日耶。伏願勿以人廢言。批以。所陳方欲修省。一二臺章之留中。非無意也。
정조 8년 · 강
持平李尙載疏論議諡諸臣。賜批。
정조 8년 · 목
疏略曰。古語曰欲法堯舜。當法 祖宗。今殿下上追 先大王之心。以行 先大王之政。堯舜事業。不過如是。而目前之身敎。方來之燕貽。誠不出此。伏願殿下。益懋體先之誠。噫國典之最重者。易名是已。頃日議諡之命。雖出於慰悅 慈宮之意。而不待公議。曲加私恩。擧措乖當。臣實惜之。經幄無難奉承。諸臺忙急署經。銓官奔走擧行。寧有如許事面乎。臣謂參諡諸玉堂。施以削黜。兩司銓官。施以譴削。伊時不言三司。幷施譴罷。斷不可已。今日大僚。亦何無審愼之意也。董率之地。有此承順。竊爲之慨然也。批以。予意出於仰慰 慈心。爾亦必聞。則疏中云云。萬萬駭眼。此而例批。是豈伊日達宵酬應之意。爾則禿用山城別將除授。卽日辭朝。○敎曰。禿用山城別將遞付京職。
정조 8년 · 목
備邊司啓言。水原李景雲上言。有査處之命矣。璿源錄修正時。該吏索錢十五兩。不勝支堪云。不過些少。至於上達。民習痛駭。照法懲礪。該吏移法司嚴勘。侵漁之習。請捧甘嚴禁。允之。敎以。該吏下送該邑。所捧徵科外之價。一一徵給後放送事分付。又啓言。 景慕宮洞口內十戶民金致浩等上言。渠等伏承生理從便決給之傳敎。而迄未蒙區處之澤。龍宮等入邑龍紋席子。移作京貢。出給渠等云。分隸各軍門。亦足資生。置之。北部李爀載以爲。 孝廟朝安嬪無子。只有淑寧翁主。翁主亦無子。只有一女。卽渠曾祖母。安嬪生時。以血屬奉祀。奉祀結。代盡還納。特命還給。俾續香火云。到今聽理。非所可論。置之。中部崔致倫以爲。渠父以譯官功勞。加資承傳。而尙未蒙一視之澤云。南部玄㷞以爲。渠父曾有譯院請賞。而未蒙加資云。微功瑣勞。職分內事。幷置之。燻造契人崔興也以爲。動駕治道浮費。殆近四五百金。嶺南山郡諸邑位太之給價。替納京司者。仍爲作貢。則渠等先納惠廳。受價該邑云。以燻造買賣之利故。專當郊外動駕時治道。所訴請置之。春川趙和鎭以爲。貿取木物。進排都監。而都庫直徐得福等。假稱本主。潛自受價云。果如渠言。詳覈決處。鳳山印似斗以爲。出身紅牌。不如風憲差帖。出身子孫。有廳軍之役勿侵云。令道臣論理稟處。密陽朴斗漢等以爲。時府使金履鐸。特令還官云。治績果如上言。則卽令催促下送。咸安朴昌漢以爲。渠母得疾氣塞。前郡守田佐顯。以勸農過去。躬問投劑。得以回生。且郡守五朔居官。百里謄頌。郡守丁憂。商賈罷市。田佐顯奪情循務云。可謂蔑倫之甚者。置之。彥陽李禹臣等以爲。辛丑大歉。本縣曺萬昌。自備私賑二千六百餘石。蕩盡田庄。特垂褒賞云。令道臣論理狀聞。李德衍等以爲。本縣一人三四役。不能自存。己亥革罷本縣。半屬蔚山。半屬慶州。壬子自蔚分縣復邑。慶州所附之地。未能還推。特令還給。以濟一縣之民云。弊則可悶。事則難施。置之。陜川海印寺僧聖演以爲。還奉三師祠宇於海印本寺云。毋論陜川密陽。以示表獎則一。置之。南原梁世彭以爲。渠等田結。納稅于戶曹已久。而自內需司更徵土稅。分揀善處云。長興平日島朴東漢以爲。平日等四島。本是民土。自䄙嬪房折受後。二十三斗定式上納。至於中間。以入十斗收稅。極爲痛冤。島民以此呈辭。被導掌構陷。致死者四人云。令道臣明加決折。俾絕民弊。興德魯萬年以爲。渠父案付尙衣院奴。身死後尙未頉免云。據實頉案。使之代定。敎以。 景慕宮十戶民人等事。旣皆分隸各營。次次入屬。則敢生分外之望。所謂擊錚。容易爲之。民習痛駭。狀頭必是軍卒。令該營決棍懲治。否則令 本宮提調。各別科罪。北部幼學李爀載事。其所呼籲。不無一二近可之端。更令該曹。論理草記稟處。中部司譯院前銜崔致倫事。己卯倭館修改之役。尙不回啓論賞。似因未遑而然。至於甲申信使回還後。陞敍承傳之尙不擧論。足爲稱冤之端。況準職以加資代用。旣有前例。本院無他陞敍之窠。則參用準職之例。固無所妨。依願施行。南部司譯院前銜玄㷞事。差倭逐送後。賞加之一爲一否。倭語質正後。賞典之亦有區別。必因當初商量。差等而然。幷當依草記勿施。而通信使行。旣有準職承傳。則特許代加。不至爲監賞。亦爲依願施行。俾此輩知有朝家勤緩之政。燻造契人等事。作貢固未易。爲弊宜蠲省。貢市堂上更具意見。論理草記。春川幼學趙和鎭事。煩籲迄可休矣。令刑判嚴治。所訴事。卽爲詳査決給事。申飭該曹。鳳山出身印似斗事。非獨渠之所訴爲然。朝家稔聞有廳軍之弊。思欲釐正而未果。況今年値無前之邦慶。大行蠲惠之政。而此輩若無別般矯弊。豈無抑鬱之歎。依草記。此後勿論忠贊忠翊忠壯衛。直以二兩純錢徵捧。番布亦以純錢上下事。嚴飭知委。立法之初。若不痛祛舊習。其將名存而實無。卿等更加理會。嚴防生弊之源。至於陪把宂費事。亦依草記。令道臣斯速詳査狀聞。密陽居民等事。依草記。該府使今月內下送後形止。令該曹草記。咸安民人等事。奪情之請。大關民習。狀頭令道臣參酌懲治。彥陽居民人等事。本縣人曺晩昌。連三年私賑石數。至於此多。則道啓之見漏。事甚訝惑。如非邑宰匿不報營。豈有是也。嚴飭本道。詳査狀聞。同縣居民等事。依草記施行。海印僧事。令道臣論理狀聞。南原出身梁世彭事。長興平日島居民事。令道臣除尋常細考。詳覈報來。復令戶判。從公決給後草記。其中島民冤死之說。雖不可取信。朝家旣聞之後。不可仍以置之。此一款亦令道臣。各別嚴査狀聞。興德居民事。卽令頉給。而今此上言中四件外。例自政院。直置猥濫秩。而今番幷付卿等稟處。係是拔例之事。且與擊錚有異。則違格與否。不必査治。此一款置之。奏御文字。宜所審愼。況稟處命下。已至兩日。而草記中多有誤書處。亦有稽滯之失。卿等推考。○兵曹啓言。羅州李時殷上言。指一草記事命下矣。武科人之權知訓鍊院奉事。乃是相當職。恐當以此追贈。請上裁。敎以。追給紅牌。旣有故重臣筵稟定奪。特贈相當職。亦載續典。幷施之。未可謂疊授。依此施行。而以卑微。無相當可贈之職云爾。則猶可說也。權知元非實職。則以此贈職。果有可據之例乎。更爲指一草記。
정조 8년 · 강
命文科放榜傳敎官。以權★(木+嚴)爲之。
정조 8년 · 목
敎曰。吏禮房承旨。俱以武擧人分牌承旨。才已命下。文科放榜及傳敎官。以左副承旨權★(木+嚴)爲之。
정조 8년 · 강
命唱榜及謝恩時。賜酒肴文一榜。武甲科賜馬。榜目印頒。
정조 8년 · 목
敎曰。明日唱榜及再明日謝恩時。賜酒賜肴數多。無以遍及。文一榜武科乙科以上爲之。以此意卽爲分付戶曹。又敎曰。今番科名。豈循常例。文一榜武科甲科。依謁聖例給馬事分付。又敎曰。今番榜目。旣命印出。頒布諸道。頒賜。則文一榜及武科乙科以上爲之事。才已下敎。武科丙科以下京居人。自三營及兵曹句管印頒。各道及兩都。自該道該都翻刻。一一頒給後狀聞事。自本閣行會諸道兩都。
정조 8년 · 강
命禮堂。開政差出。
정조 8년 · 목
敎曰。唱榜在明。禮曹堂上不可不備員。判堂未差之代。政官待開門牌招開政。待下批牌招察任。參議職務相妨許遞。明日政差出。亦爲待下批牌招察任。
정조 8년 · 강
右副承旨李祖承。請李尙載補外之命收還。賜批。
정조 8년 · 목
祖承啓言。臣於李尙載補外之命。不勝憂慨矣。疏中所論。旣出於秉執公議。有懷必陳之意。則反下摧折之敎。豈群下之所仰望者哉。亟賜收還。批以。批旨辭意果何如。而何敢爭難。爾則推考。
정조 8년 · 강
命前僉使南履五放送。
정조 8년 · 목
因原情。敎以。考律。今日內草記放送。
정조 8년 · 강
禁推假注書李敬五。
정조 8년 · 목
敎曰。當該注書禁推。
정조 8년 · 강
命武初試監試官罷職。禁亂官拿處。
정조 8년 · 목
敎曰。今番武各所初試。比向來初試稍嚴。而猶多不能檢飭之事。監臺若能嚴束。豈有是也。武三所進去監試官幷罷職。禁亂官幷拿問處之。
정조 8년 · 강
御宣政殿。行專經武臣殿講。試官。洪樂性李在簡李昌運柳誼白帥問成種仁申耆。
정조 8년 · 목
予陞座。試官率專經武臣行禮。仍命考講訖。予曰。領議政入侍。予曰。今番兩榜出後。欲加抄啓員數。而洪義浩亦華。予所稔知。其外想多文學可選之人。而予未見之。故有日前下敎。卿適入來。試奏可合之人。徐命善曰。新榜中如韓興裕韓致應尹羽烈柳畊。俱合是選。舊榜則有李書九韓商新金孝建鄭東觀矣。予曰。韓致應今番科作甚善。李書九之博洽。予已聞之。而未有所試。韓興裕亦有文才云。金孝建則其才華可愛。但多在廳注書之任。如入抄啓。則實難幷行。且朴蓍壽年少可愛。抄啓中豈漏此等人乎。命善曰。蓍壽卽臣兄之外孫。設令能當。何敢抄入乎。予曰。所薦者公。何必拘此乎。命善曰。抄啓之選。非文藝成就者。難以苟充矣。予曰。予所未見之人。俱差假注書。使之一經入侍。抄啓如難一兩日簡選。則待春擧行無妨矣。
정조 8년 · 강
命藥院提調副提調。從資級陞降。
정조 8년 · 목
領議政徐命善啓言。藥院副提調。旣以正一品以下通擬。則監膳時。與提調不無座次相礙之弊。此後則提調副提調。從資級陞降事。請分付該曹。從之。
정조 8년 · 강
判義禁李命植陳疏自引乞遞。賜批。
정조 8년 · 목
疏略曰。臣罪臣自知之。以致人言罔測。污衊無餘。則官職之不可更冒。不待臣之自知其罪。而已自較然決矣。苟聖上更許鐫遞。只令入侍。則臣當承命。仰瞻耿光。粗暴微諒。兼陳北路一二見聞。卽臣大願也。批以。往事。又何追提。卿其勿辭。卽爲入侍。
정조 8년 · 강
召見判義禁李命植于誠正閣。
정조 8년 · 목
敎曰。判義禁李命植從重推考。更爲申飭入侍。○予曰。卿之在藩。予所倚重。北關一路之凋殘。賴卿全活。予甚嘉尙。千里驅馳。無事往來。而賑事順成。誠幸矣。命植曰。賑事則朝家施惠曠絕。臣不過奉行而已。予曰。北道大體何如。命植曰。人心易動。故守令緣此騷動。而荒歉則前後罕有矣。予曰。如有可奏之事。盡言好矣。命植曰。監賑使別單。與臣大體無異矣。臣在北營時。聞夏賊逆燮。殆不欲生。究其由。則未始不由於治逆之不嚴矣。予曰。此等變怪。至今思之。尙不覺其驚懍矣。命植曰。向來言者之說。實非微事細節。冒沒出仕。揚揚朝堂。則人將謂何。乞垂體諒矣。予曰。卿言過矣。向來事以後。予亦爲卿悶然。今何必更爲提起乎。命植曰。倘蒙矜許之恩。不勝隕結之忱矣。予曰。卿何爲發此言乎。卿雖欲以此自畵。予決無相捨之理。勿復煩請。命植曰。謹當更以文字仰暴矣。予曰。姑舍是。第言北路事。北道昨年果是殺年乎。命植曰。蓋是大歉。而不至殺年矣。
정조 8년 · 강
命辛丑後北兵使。幷罷職。
정조 8년 · 목
咸鏡前監司李命植啓言。臣待罪北藩時。以防江形止摘奸事。遍歷江邊。則有非些少土石所可止遏。故以限四十步植木。勿論元續田。幷許頉。以爲着根盤結之意。狀請蒙允。其後又以海岸之浦落。幷與沿江而種植之意。自備局因下敎。嚴飭行會矣。今聞植木。全無實效云。其時北兵使具明謙。今兵使外。辛丑後前後北閫帥臣。宜有勘處。敎以。當該兵使竝罷職。
정조 8년 · 강
命北關交濟穀設置事。令廟堂稟處。
정조 8년 · 목
咸鏡前監司李命植啓言。北關交濟穀設置事。監賑使則欲爲盡儲海倉。臣則以爲。雖平倉。若使穀品精實。斛上優厚。二留一分。無得擅自反開。嚴立科條。則雖値設賑之時。可省轉輸之勞。下詢廟堂。亟令施行。至於南關交濟久置條。或有移運時。例以本邑散在條充代矣。幷此仰達。敎以。幷令廟堂稟處。
정조 8년 · 강
命慶興府使李榮逵改差。
정조 8년 · 강
持平徐有鍊陳疏自引乞遞。仍論龜柱等。賜批。
정조 8년 · 목
疏略曰。臺評峻發。至有兩司譴責之請。臣亦伊時諸臺之一也。不可重入臺地。亟命鐫削。臣於丐章。不宜贅他。而龜柱之減等移陸。夏賊之孥戮尙稽。失刑之大。孰甚於此。陽澤追奪。斗恒島配。斷不可已。亟循公共之論焉。批以。所陳已諭於諸批。爾其勿辭察職。
정조 8년 · 목
以蔡弘履爲大司憲。安聖彬爲大司諫。趙榮弼爲執義。李思祚爲掌令。愼師稷爲正言。鄭好仁爲刑曹判書。沈頣之爲工曹參判。梁塤爲慶興府使。
정조 8년 · 강
命謝表中恒字。以升字擦改。
정조 8년 · 목
承文院啓言。卽見進賀正使李徽之査對狀本。則漂民出送謝表中。咸蘇之蘇字。以蘇字改正。而許赴千叟宴謝表中。有恒日二字。詩傳本文。乃如日之升。宜有釐正之道云矣。恒日之恒字。以升字改付標擦改之意。請知委於使臣。允之。
정조 8년 · 강
命進御加味順氣散。自今日一貼式煎入。榻敎也。
정조 8년 · 강
召見文任閣臣于重熙堂。大提學吳載純。弘文提學徐有隣。原任直提學徐浩修。
정조 8년 · 목
予曰。抄啓文臣盡爲入來乎。有隣曰。趙濟魯以親病不爲入來。而餘皆入來矣。予謂載純等曰。弘文館志抄出幾何。載純等曰。御製及綸綍。臣等方分抄矣。予曰。槐院揀擇坐起。何日爲之云耶。浩修曰。未及詳知矣。言送大臣。明日必爲之也。
정조 8년 · 강
正言愼師稷。以父病陳疏乞遞。仍論諸條。賜批。
정조 8년 · 목
疏略曰。臣庸愚湔劣。不堪臺垣峻選。而況臣父病勢沈篤。暫時難捨。亟削臣職。以便救護。祈免之章。不宜贅他。而龜柱之窮凶。夏賊之至憯。亟施當坐之律。以嚴懲討之意。臣於傳聞。有所駭痛。前府使李鼎炳。身爲武宰。所騎馬匹。賣於近宗。不顧事面之如何。其在懲他之道。不可置而勿論。亟施削黜。外方乘轎。自有等品。而曺學臣頃在完兵。恣意乘轎。是何事體。且聞關西守令。從以效之。看作常例。尤豈不萬萬寒心。前兵使曺學臣。亦施削職。關西守令。隨聞論罪。斷不可已也。批以。首陳事。前已悉論。李鼎炳事。風傳之言。安知非爽實。曺學臣事。果如爾言。極爲駭然。不可不査問處之。令該府拿問。關西邊地守令事。先令道臣査啓。文蔭武諸臣法外乘轎事。無論公私行。大關法網。令廟堂爲先嚴飭諸道。此後犯者。繩以濫騎之律。斷不饒貸。道伯亦不摘發。一體論罪。爾其勿辭。救護父病。
정조 8년 · 강
禁直文臣製述。施賞有差。